

 ข่าวประชาสัมพันธ์

31 สิงหาคม 2566

**SME D Bank ผนึก Otteri ปั้นเจ้าสัวแฟรนไชส์ร้านสะดวกซัก**

**จัดเต็มพาถึงเงินทุนคู่ช่วยพัฒนา ติดปีกเอสเอ็มอีโตก้าวกระโดดด้วยแฟรนไชส์**

**SME D Bank ผนึกพลังแฟรนไชส์ซอร์ร้านสะดวกซัก “Otteri” ปั้นผู้ประกอบการเอสเอ็มอีขึ้นแท่นเจ้าของธุรกิจแฟรนไชส์ร้านสะดวกซัก ผ่านการสนับสนุนเข้าถึง “สินเชื่อธุรกิจแฟรนไชส์” วงเงินกู้สูงถึง 80% ของมูลค่าการลงทุน ควบคู่ช่วยพัฒนาเติมศักยภาพครบวงจร ติดปีกเติบโตก้าวกระโดดด้วยโมเดลแฟรนไชส์**

**นางสาวนารถนารี รัฐปัตย์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank มอบหมาย **นายโมกุล โปษยะพิสิษฐ์** รองกรรมการผู้จัดการ เปิดเผยถึงความร่วมมือระหว่าง SME D Bank กับแฟรนไชส์ซอร์ (Franchisor) ร้านสะดวกซักแบรนด์ **“Otteri”** ว่า ปัจจุบันธุรกิจร้านสะดวกซักได้รับความนิยมอย่างสูง สามารถตอบไลฟ์สไตล์คนรุ่นใหม่ที่ต้องการความสะดวกสบาย ประหยัดเวลาได้เป็นอย่างดี ทำให้มีผู้สนใจอยากเข้ามาประกอบธุรกิจนี้จำนวนมาก โดยส่วนใหญ่ต้องการลงทุนในรูปแบบซื้อแฟรนไชส์ (Franchise) เพราะเริ่มต้นธุรกิจได้ง่าย มีแฟรนไชส์ซอร์เป็นพี่เลี้ยงช่วยแนะนำให้คำปรึกษาธุรกิจ ดังนั้น SME D Bank ธนาคารเพื่อเอสเอ็มอีไทย และ **บริษัท เค-เน็กซ์ คอร์ปอเรชั่น (KNX)** โดย**นายกวิน นิทัศนจารุกุล** ประธานเจ้าหน้าที่บริหาร เจ้าของธุรกิจแฟรนไชส์ร้านสะดวกซัก แบรนด์ “Otteri” ร่วมดำเนินโครงการสนับสนุนผู้ประกอบการ ให้ก้าวเป็นเจ้าของแฟรนไชส์ร้าน Otteri ควบคู่ช่วยพัฒนาเสริมศักยภาพการดำเนินธุรกิจให้เติบโตอย่างยั่งยืน

การดำเนินงานของ SME D Bank สนับสนุนภายใต้แนวทาง **“เติมทุนคู่พัฒนา”** โดยด้าน **“การเงิน”** เมื่อผู้ประกอบการได้รับสิทธิเป็นแฟรนไชส์ซี (Franchisee) จาก Otteri แล้ว สามารถขอ **“สินเชื่อธุรกิจแฟรนไชส์”** จาก SME D Bankได้ทันที เพื่อใช้เป็นเงินลงทุน วงเงินกู้ได้สูงสุดถึง 80% ของมูลค่าการลงทุน อัตราดอกเบี้ยเริ่มต้น MLR -1% (ประมาณ 6.5% ต่อปี) ระยะเวลากู้ยืมสูงสุด 7 ปี ปลอดชำระเงินต้นสูงสุด 6 เดือน

ควบคู่ให้บริการด้าน **“การพัฒนา”** สนับสนุนให้ผู้ประกอบการเอสเอ็มอี ต่อยอดกิจการเติบโตขึ้นอีกระดับด้วยโมเดลแฟรนไชส์ พร้อมเติมศักยภาพให้แฟรนไชส์ซี สามารถเดินหน้าธุรกิจเติบโตยั่งยืน ผ่านความร่วมมือกับหน่วยงานภาครัฐและเอกชน ขับเคลื่อนโครงการต่าง ๆ เช่น จัดหลักสูตร **“Advanced CMF”** ร่วมกับ PMG Academy รูปแบบคอร์สอบรมเข้มข้น ส่งเสริมผู้ประกอบการเอสเอ็มอีที่มีระบบแฟรนไชส์อยู่แล้วได้ต่อยอดขยายกิจการให้เติบโตขึ้นไปอีก นอกจากนั้น จัดกิจกรรมเติมความรู้ที่จำเป็นแก่แฟรนไชส์ซอร์และแฟรนไชส์ซีอย่างต่อเนื่อง โดยเฉพาะความรู้ด้านการเงิน ภาษี บัญชี และ มาตรฐานระบบแฟรนไชส์ ฟรี ไม่มีค่าใช้จ่ายใดๆ ทั้งสิ้น ตัวอย่างเช่น กิจกรรม “โอกาสการเติบโตอย่างยั่งยืนธุรกิจแฟรนไชส์กับ Otteri” ณ อาคาร SME Bank Tower ในวันที่ 31 สิงหาคม 2566 ภายในงานมีการสัมมนามอบความรู้เคล็ดลับการทำธุรกิจแฟรนไชส์ให้ประสบความสำเร็จ ตลอดจน ออกบูธให้คำปรึกษาแนะนำธุรกิจจากโค้ชมืออาชีพในโครงการ “SME D Coach” รวมถึงมีการมอบสินเชื่อธุรกิจแฟรนไชส์ให้แก่บริษัท แคร์คลีนโปร จำกัด โดยนายนิติกร บุญประเสริฐ์ ซึ่งเป็นผู้ประกอบการรายแรกที่ได้รับการอนุมัติสินเชื่อจากความร่วมมือของ SME D Bank และ Otteri

“ธุรกิจร้านสะดวกซัก “Otteri” เป็นแฟรนไชส์ที่มีคุณภาพ มีระบบบริหารจัดการอย่างมืออาชีพ ตอบเทรนด์และไลฟ์สไตล์ของผู้บริโภคยุคปัจจุบันได้เป็นอย่างดี พิสูจน์ความสำเร็จด้วยจำนวนสาขามากกว่า 1,000 แห่งทั่วประเทศ และกำลังขยายสู่ประเทศเพื่อนบ้าน อาทิ กัมพูชา เวียดนาม ลาว และประเทศอื่นๆที่ใกล้เคียง ความร่วมมือในครั้งนี้ จะช่วยสร้างประโยชน์ให้ผู้สนใจ สามารถก้าวสู่การเป็นเจ้าของธุรกิจได้ง่ายขึ้น และดำเนินธุรกิจต่อไปให้เติบโตอย่างยั่งยืน นอกจากนั้น ยังเป็นส่วนหนึ่งในการขับเคลื่อนเศรษฐกิจ จากการเพิ่มจำนวนผู้ประกอบการเอสเอ็มอี ผ่านโมเดลแฟรนไชส์” นายโมกุล กล่าวเสริม

 ผู้สนใจแจ้งความประสงค์รับบริการด้านการเงินและงานพัฒนาจาก SME D Bank ติดต่อได้ผ่านช่องทางต่าง ๆ เช่น เว็บไซต์ www.smebank.co.th, LINE Official Account : SME Development Bank เป็นต้น รวมถึงสาขา SME D Bank ทั่วประเทศ สอบถามข้อมูลเพิ่มเติมได้ที่ Call Center 1357

